CELEX: 32018D0810(01)
Language: mt
Date: 2018-08-09 00:00:00
Title: Deċiżjoni tal-Kummissjoni tad-9 ta’ Awwissu 2018 li tistabbilixxi l-grupp ta’ esperti li jservu bħala Bord ta’ Tmexxija għal azzjonijiet tal-Unjoni dwar il-prevenzjoni u l-ġlieda kontra r-radikalizzazzjoni

10.8.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 281/3
               
            
         DEĊIŻJONI TAL-KUMMISSJONI
         tad-9 ta’ Awwissu 2018
         li tistabbilixxi l-grupp ta’ esperti li jservu bħala Bord ta’ Tmexxija għal azzjonijiet tal-Unjoni dwar il-prevenzjoni u l-ġlieda kontra r-radikalizzazzjoni
         (2018/C 281/03)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Billi:
         
                     (1)
                  
                  
                     Bil-għan li jissaħħu l-isforzi għall-prevenzjoni u l-ġlieda kontra r-radikalizzazzjoni li twassal għall-estremiżmu vjolenti u t-terroriżmu u biex jitjiebu l-koordinazzjoni u l-kooperazzjoni bejn il-partijiet ikkonċernati kollha rilevanti, il-Kummissjoni waqqfet Grupp ta’ Eperti ta’ Livell Għoli tal-Kummissjoni dwar ir-radikalizzazzjoni, permezz tad-Deċiżjoni C (2017) 5149 final tat-27 ta’ Lulju 2017 (1).
                  
               
                     (2)
                  
                  
                     Fir-rapport finali tiegħu (2) adottat fit-18 ta’ Mejju 2018, il-Grupp ta’ Esperti ta’ Livell Għoli tal-Kummissjoni dwar ir-radikalizzazzjoni stabbilixxa għadd ta’ rakkomandazzjonijiet konkreti biex jikkontribwixxi għall-iżvilupp u għall-implimentazzjoni ta’ miżuri aktar iffukati u effettivi biex jipprevjenu u jiġġieldu r-radikalizzazzjoni fil-livell tal-Unjoni u tal-Istati Membri. Ir-rakkomandazzjonijiet jinkludu t-twaqqif ta’ mekkaniżmu ta’ kooperazzjoni tal-Unjoni biex jiżgura koordinazzjoni msaħħa fost dawk li jfasslu l-politika, il-prattikanti u r-riċerkaturi, kollaborazzjoni aktar mill-qrib bejn l-inizjattivi differenti tal-Unjoni, kif ukoll żieda fl-involviment tal-Istati Membri fl-għoti ta’ pariri dwar il-prijoritajiet strateġiċi għal azzjonijiet fil-livell tal-Unjoni bil-għan li jappoġġaw l-Istati Membri fl-isforzi tagħhom biex jipprevjenu u jiġġieldu r-radikalizzazzjoni li twassal għal estremiżmu vjolenti u terroriżmu.
                  
               
                     (3)
                  
                  
                     Għalhekk, biex jiġi żgurat involviment aktar mill-qrib tal-Istati Membri, jeħtieġ li jiġi stabbilit grupp ta’ esperti li jservi bħala Bord ta’ Tmexxija għal azzjonijiet tal-Unjoni dwar il-prevenzjoni u l-ġlieda kontra r-radikalizzazzjoni (“il-Bord ta’ Tmexxija”) u li jiġu ddefiniti l-kompiti u l-istruttura tiegħu.
                  
               
                     (4)
                  
                  
                     Jenħtieġ li l-Bord ta’ Tmexxija jagħti l-opportunità lill-Istati Membri li jagħtu parir lill-Kummissjoni dwar orjentazzjonijiet strateġiċi li jiżguraw li l-inizjattivi u l-istrumenti tal-Unjoni biex jipprevjenu u jiġġieldu kull forma ta’ estremiżmu vjolenti u terroriżmu jkunu indirizzati lejn il-ħtiġijiet u r-rekwiżiti tal-partijiet ikkonċernati rilevanti fl-Istati Membri u l-prijoritajiet fil-livell tal-Unjoni.
                  
               
                     (5)
                  
                  
                     Bil-għan li jiġbor il-perspettivi Ewropej u nazzjonali rilevanti u l-għarfien espert, jenħtieġ li l-Bord ta’ Tmexxija jkun kompost minn rappreżentati ta’ livell għoli tal-awtoritajiet kompetenti tal-Istati Membri bħala membri sħaħ tas-Servizz Ewropew għall-Azzjoni Esterna (3) u l-Koordinatur tal-UE għall-Ġlieda Kontra t-Terroriżmu (4) bħala osservaturi konformi mal-mandati istituzzjonali tagħhom. Jenħtieġ li jiġu stabbiliti regoli dwar l-iżvelar tal-informazzjoni minn membri tal-grupp ta’ esperti.
                  
               
                     (6)
                  
                  
                     Id-data personali jenħtieġ li tiġi pproċessata skont ir-Regolament (KE) Nru 45/2001 tal-Parlament Ewropew u tal-Kunsill (5).
                  
               
                     (7)
                  
                  
                     Id-Deċiżjoni C(2017)5149 final tas-27 ta’ Lulju 2017 jenħtieġ li titħassar,
                  
               IDDEĊIDIET KIF ĠEJ:
         
            Artikolu 1
            Suġġett
            Il-grupp ta’ esperti li jservu bħala Bord ta’ Tmexxija għal azzjonijiet tal-Unjoni dwar il-prevenzjoni u l-ġlieda kontra r-radikalizzazzjoni (“il-Bord ta’ Tmexxija”).
         
         
            Artikolu 2
            Kompiti
            Il-Bord ta’ Tmexxija għandu jagħti parir lill-Kummissjoni dwar:
            
                        (a)
                     
                     
                        Il-prjoritajiet strateġiċi u l-orjentazzjonijiet fil-kooperazzjoni tal-Unjoni fil-qasam tal-prevenzjoni u l-ġlieda kontra r-radikalizzazzjoni li twassal għal estremiżmu vjolenti u terroriżmu.
                     
                  
                        (b)
                     
                     
                        Id-distakki eventwali u l-possibilitajiet ta’ titjib fil-kooperazzjoni tal-Unjoni fil-qasam tal-prevenzjoni u l-ġlieda kontra r-radikalizzazzjoni li twassal għal estremiżmu vjolenti u terroriżmu u l-evalwazzjoni ta’ miżuri u ta’ mekkaniżmi fil-livell tal-Unjoni.
                     
                  
         
            Artikolu 3
            Sħubija
            
               1.   Il-Bord ta’ Tmexxija għandu jkun magħmul mill-awtoritajiet kompetenti tal-Istati Membri.
            
            
               2.   L-awtoritajiet tal-Istati Membri għandhom jinnominaw sa żewġ rappreżentanti ta’ livell għoli u sa żewġ sostituti u għandhom ikunu responsabbli biex jiżguraw li r-rappreżentanti tagħhom jipprovdu livell għoli ta’ għarfien espert.
            
         
         
            Artikolu 4
            Presidenza
            Il-Bord ta’ Tmexxija għandu jkun ippresedut mid-Direttur Ġenerali jew id-Deputat Direttur Ġenerali tad-Direttorat Ġenerali għall-Migrazzjoni u l-Affarijiet Interni (“DĠ HOME”) tal-Kummissjoni.
         
         
            Artikolu 5
            Operazzjoni
            
               1.   Il-Bord ta’ Tmexxija għandu jaġixxi fuq it-talba tal-President tiegħu skont ir-regoli orizzontali tal-Kummissjoni dwar il-gruppi ta’ esperti (“ir-regoli orizzontali”) (6).
            
            
               2.   Fil-prinċipju, il-laqgħat tal-Grupp għandhom isiru fil-bini tal-Kummissjoni.
            
            
               3.   Il-Bord ta’ Tmexxija għandu jiltaqa’ mill-anqas darba f’sena.
            
            
               4.   Struttura ta’ appoġġ u ta’ koordinazzjoni fi ħdan DĠ HOME għandha tipprovdi appoġġ segretarjali lill-Bord ta’ Tmexxija, tħejji l-ħidma f’kooperazzjoni mad-Direttorati Ġenerali tal-Kummissjoni fost l-oħrajn permezz ta’ ġbir ta’ għarfien espert mill-Istat Membri, riċerkaturi u prattikanti dwar l-iżviluppi, it-tendenzi u l-ħtieġa għal azzjoni, u tiżgura s-segwitu xieraq. L-uffiċjali tal-Kummissjoni mid-dipartimenti rilevanti b’interess fil-proċedimenti jistgħu jattendu l-laqgħat tal-grupp.
            
            
               5.   Bi ftehim mal-President, il-Bord ta’ Tmexxija jista’, permezz ta’ maġġoranza sempliċi tal-membri tiegħu, jiddeċiedi li jiftaħ il-laqgħat tiegħu għall-pubbliku.
            
            
               6.   Il-minuti tad-diskussjoni ta’ kull punt fuq l-aġenda u tal-opinjonijiet mogħtija mill-Bord ta’ Tmexxija għandhom ikunu siewja u sħaħ. Il-minuti għandhom jitħejjew mill-istruttura tal-appoġġ u tal-koordinazzjoni taħt ir-responsabbilità tal-President.
            
            
               7.   Il-Bord ta’ Tmexxija għandu jadotta l-opinjonijiet, ir-rakkomandazzjonijiet jew ir-rapporti tiegħu b’kunsens. Meta ssir votazzjoni, ir-riżultat tal-votazzjoni għandu jiġi deċiż b’maġġoranza sempliċi tal-membri. Il-membri li jkunu vvutaw kontra għandhom id-dritt li jkollhom dokument li jiġbor fil-qosor ir-raġunijiet għall-pożizzjoni tagħhom mehmuż mal-opinjonijiet, ir-rakkomandazzjonijiet jew ir-rapporti.
            
         
         
            Artikolu 6
            Esperti mistiedna
            Fuq bażi ad hoc, il-President jista’ jistieden lil xi esperti li għandhom kompetenza speċifika dwar suġġett fl-aġenda biex jieħdu sehem fil-ħidma tal-Bord ta’ Tmexxija. Dawn l-esperti jistgħu jiġu kemm mis-settur pubbliku kif ukoll mis-settur privat.
         
         
            Artikolu 7
            Osservaturi
            
               1.   Jenħtieġ li l-Koordinatur tal-UE għall-Ġlieda Kontra t-Terroriżmu u s-Servizz Ewropew għall-Azzjoni Esterna jingħataw status ta’ osservatur, f’konformità mar-regoli orizzontali, permezz ta’ stedina diretta mill-President.
            
            
               2.   Malli jinħatru bħala osservaturi, għandhom jinnominaw ir-rappreżentanti tagħhom.
            
            
               3.   L-osservaturi u r-rappreżentanti tagħhom jistgħu jkunu awtorizzati mill-President biex jieħdu sehem fid-diskussjonijiet tal-grupp u jipprovdu għarfien espert. Madankollu, ma għandux ikollhom id-dritt tal-vot u ma għandhomx jieħdu sehem fit-tfassil ta’ rakkomandazzjonijiet jew ta’ pariri tal-Bord ta’ Tmexxija.
            
         
         
            Artikolu 8
            Regoli ta’ proċedura
            Il-Bord ta’ Tmexxija għandu jadotta r-regoli ta’ proċedura tiegħu b’maġġoranza sempliċi tal-membri, fuq il-bażi tar-regoli standard ta’ proċedura għall-gruppi ta’ esperti, b’konformità mar-regoli orizzontali, fuq proposta mill-President u bi ftehim miegħu (7).
         
         
            Artikolu 9
            Is-segretezza professjonali u trattament ta’ informazzjoni kklassifikata
            Il-membri tal-Bord ta’ Tmexxija u r-rappreżentanti tagħhom, kif ukoll l-esperti u l-osservaturi mistiedna, huma soġġetti għall-obbligi ta’ segretezza professjonali, li permezz tat-Trattati u tar-regoli li jimplimentawhom, japplikaw għall-membri kollha tal-istituzzjonijiet u l-persunal tagħhom, kif ukoll għar-regoli tal-Kummissjoni dwar is-sigurtà fir-rigward tal-protezzjoni tal-informazzjoni kklassifikata tal-Unjoni, stabbiliti fid-Deċiżjonijiet tal-Kummissjoni (UE, Euratom) 2015/443 (8) u (UE, Euratom) 2015/444 (9). Fil-każ li dawn l-obbligi ma jiġux rispettati, il-Kummissjoni tista’ tieħu l-miżuri xierqa kollha.
         
         
            Artikolu 10
            Trasparenza
            
               1.   Il-Bord ta’ Tmexxija għandu jiġi rreġistrat fir-Reġistru tal-gruppi ta’ esperti.
            
            
               2.   F’dak li għandu x’jaqsam mal-kompożizzjoni tal-Bord ta’ Tmexxija, l-isem tal-awtoritajiet tal-Istati Membri, kif ukoll tal-osservaturi għandhom jiġu ppubblikati fir-Reġistru tal-gruppi tal-esperti.
            
            
               3.   Id-dokumenti rilevanti kollha, bħalma huma l-aġendi, il-minuti u s-sottomissjonijiet tal-parteċipanti, għandhom ikunu disponibbli fir-Reġistru tal-gruppi ta’ esperti inkella permezz ta’ link bejn ir-Reġistru u sit web apposta, fejn tkun tista’ tinstab din l-informazzjoni. L-aċċess għas-siti web apposta ma għandux ikun soġġett għar-reġistrazzjoni tal-utent jew għal xi restrizzjoni oħra. B’mod partikolari, l-aġenda u dokumenti ta’ sfond rilevanti oħra għandhom jiġu ppubblikati fi żmien xieraq qabel il-laqgħa, segwiti minn pubblikazzjoni f’waqtha tal-minuti. Għandha tiġi prevista eċċezzjoni għall-pubblikazzjoni biss meta jitqies li d-divulgazzjoni ta’ dokument iddgħajjef il-protezzjoni ta’ xi interess pubbliku jew privat kif iddefinit fl-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill (10).
            
         
         
            Artikolu 11
            Spejjeż tal-laqgħat
            
               1.   Il-parteċipanti fl-attivitajiet tal-grupp ma għandhomx jitħallsu għas-servizzi li jagħtu.
            
            
               2.   L-ispejjeż tal-ivvjaġġar u tas-sussistenza tal-parteċipanti fl-attivitajiet tal-Bord ta’ Tmexxija għandhom jiġu rimborżati mill-Kummissjoni. Ir-rimborż għandu jsir skont id-dispożizzjonijiet fis-seħħ fil-Kummissjoni u fil-limiti tal-approprjazzjonijiet disponibbli allokati lid-dipartimenti tal-Kummissjoni skont il-proċedura annwali għall-allokazzjoni tar-riżorsi.
            
         
         
            Artikolu 12
            Id-Deċiżjoni C(2017)5149 final tas-27 ta’ Lulju 2017 titħassar.
         
         
            Magħmul fi Brussell, id-9 ta’ Awwissu 2018.
            
               
                  Għall-Kummissjoni
               
               Dimitris AVRAMOPOULOS
               
                  Membru tal-Kummissjoni
               
            
         
         
            (1)  Id-Deċiżjoni tal-Kummissjoni C(2017) 5149 final tas-27 ta’ Lulju 2017 l-istabbiliment tal-Grupp ta’ Esperti ta’ Livell Għoli tal-Kummissjoni dwar ir-radikalizzazzjoni (ĠU C 252, 3.8.2017, p. 3).
         
            (2)  http://ec.europa.eu/transparency/regexpert/index.cfm?do=groupDetail.groupDetail&groupID=3552&NewSearch=1&NewSearch=1
         
            (3)  Id-Deċiżjoni tal-Kunsill 2010/427/UE tas-26 ta’ Lulju 2010 li tistabbilixxi l-organizzazzjoni u l-funzjonament tas-Servizz Ewropew għall-Azzjoni Esterna (ĠU L 201, 3.8.2010, p. 30).
         
            (4)  Id-Dikjarazzjoni tal-Kunsill Ewropew dwar il-ġlieda kontra t-terroriżmu tal-25 ta’ Marzu 2004.
         
            (5)  Ir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta’ individwu fir-rigward tal-ipproċessar ta’ data personali mill-istituzzjonijiet u l-korpi tal-Komunità u dwar il-moviment liberu ta’ dik id-data (ĠU L 8, 12.1.2001, p. 1).
         
            (6)  Id-Deċiżjoni tal-Kummissjoni C(2016) 3301 final tat-30 ta’ Mejju 2016 li tistabbilixxi regoli orizzontali dwar il-ħolqien u l-funzjonament tal-gruppi ta’ esperti tal-Kummissjoni.
         
            (7)  L-Artikolu 17 tar-regoli orizzontali.
         
            (8)  Id-Deċiżjoni tal-Kummissjoni (UE, Euratom) 2015/443 tat-13 ta’ Marzu 2015 dwar is-Sigurtà fil-Kummissjoni (ĠU L 72, 17.3.2015, p. 41).
         
            (9)  Id-Deċiżjoni tal-Kummissjoni (UE, Euratom) 2015/444 tat-13 ta’ Marzu 2015 dwar ir-regoli tas-Sigurtà għall-protezzjoni ta’ informazzjoni klassifikata tal-UE (ĠU L 72, 17.3.2015, p. 53).
         
            (10)  Ir-Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43).